ข่าวที่ 35/2562 25 กรกฎาคม 2562

**ธ.ก.ส.พร้อมดูแลเกษตรกรฝ่าวิกฤตภัยแล้ง**

**ธ.ก.ส. เร่งออกมาตรการขยายเวลาชำระหนี้ เตรียมวงเงินกู้พิเศษไว้ 55,000 ล้านบาท สำหรับสินเชื่อฉุกเฉินเพื่อเป็นค่าใช้จ่าย ดอกเบี้ย 0% ในปีแรก และสินเชื่อเพื่อฟื้นฟูและพัฒนาคุณภาพชีวิต ดอกเบี้ย 5% คาดว่าจะสามารถช่วยเหลือบรรเทาความเดือดร้อนให้เกษตรกรที่ประสบภัยแล้งกว่า 1 ล้านราย

 นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.)** เปิดเผยว่า จากปรากฏการณ์ เอลนีโญ ทำให้หลายพื้นที่ประสบปัญหาขาดแคลนน้ำในการอุปโภคบริโภคและทำการเกษตร จากรายงานสถานการณ์สาธารณภัยของกรมป้องกันและบรรเทาสาธารณะภัย การประเมินทางด้านอุตุนิยมวิทยาในสภาวะฝนที่มีต่อประเทศไทย โดยมีพื้นที่การเกษตรได้รับความเสียหายในวงกว้าง ส่งผลกระทบต่อการดำรงชีวิตประจำวันและการประกอบอาชีพของเกษตรกร ในส่วนของ ธ.ก.ส. คาดว่ามีเกษตรกรลูกค้าที่ได้รับผลกระทบจากภัยแล้งทำให้ไม่สามารถทำการผลิต
หรือผลิตผลได้รับความเสียหาย จำนวนกว่า 1 ล้านราย

เพื่อบรรเทาความเดือดร้อนและคลายความกังวลในเรื่องหนี้สินของเกษตรกร คณะกรรมการ ธ.ก.ส. ในการประชุม
เมื่อวันที่ 24 กรกฎาคม 2562 เห็นชอบให้ ธ.ก.ส. เร่งดำเนินการช่วยเหลือเกษตรกรที่ประสบภัยแล้ง ประกอบด้วยการแก้ไขปัญหาหนี้สินเดิม โดย ธ.ก.ส.จะขยายเวลาชำระหนี้ต้นเงินกู้ที่ถึงกำหนดชำระออกไปก่อนอีกระยะหนึ่ง นอกจากนี้ยังได้จัดเตรียมวงเงินสินเชื่อใหม่ไว้ 50,000 ล้านบาท เพื่อเป็นค่าใช้จ่าย**ฉุกเฉิน** หรือ ค่าลงทุนในการผลิตทดแทนส่วนที่เสียหาย ช่วยแบ่งเบาภาระค่าครองชีพในครัวเรือนและป้องกันปัญหาการเป็นหนี้นอกระบบ เช่น ค่าใช้จ่ายในการจัดหาน้ำเพื่ออุปโภคและบริโภค หรือเพื่อการเกษตร ค่าจัดหาพันธุ์พืช หรือเตรียมดินในการผลิตรอบใหม่ ค่าจัดหาน้ำและอาหารสำรองให้กับ
ปศุสัตว์ รายละไม่เกิน 50,000 บาท อัตราดอกเบี้ย ร้อยละ 0 ในปีแรก และปีที่ 2 – 5 คิดดอกเบี้ย MRR (ปัจจุบัน MRR
ร้อยละ7) จ่ายสินเชื่อตั้งแต่ 1 สิงหาคม 2562- 31 ธันวาคม 2562 นอกจากนี้ยังเตรียม**สินเชื่อเพื่อฟื้นฟูและพัฒนาคุณภาพชีวิต** ไว้อีก 5,000 ล้านบาท เพื่อฟื้นฟูการผลิตหรือปรับเปลี่ยนการผลิตที่สามารถลดความเสี่ยงจากภัยแล้ง เช่น การลงทุนในระบบน้ำ การผลิตการเกษตรในรูปแบบที่ใช้น้ำน้อย เป็นต้น รายละไม่เกิน 500,000 บาท อัตราดอกเบี้ย MRR - 2 กำหนดชำระคืนไม่เกิน 15 ปี

 ทั้งนี้ เนื่องจากมีแนวโน้มว่าจะมีพื้นที่ภัยแล้งในหลายจังหวัดและทุกหน่วยงานกำลังเร่งสำรวจความเสียหาย ธ.ก.ส.จึงอยู่ระหว่างจัดเตรียมข้อมูลและประสานงานหน่วยงานที่เกี่ยวข้องเพื่อพิจารณากำหนดแนวทางในการช่วยเหลือเพิ่มเติมให้แก่เกษตรกรที่ได้รับผลกระทบจากภัยแล้งโดยเร็ว

 **นายอภิรมย์กล่าวอีกว่า** การดำเนินงานในช่วงที่ผ่านมา ธนาคารได้มอบหมายให้พนักงานในพื้นที่ที่ประสบภัย ออกเยี่ยมเยียนให้กำลังใจเกษตรกรลูกค้า และสำรวจความเสียหาย พร้อมจัดหาถุงยังชีพ อาหาร น้ำดื่ม ถังน้ำ ตลอดจนเครื่องอุปโภคบริโภคที่จำเป็น เพื่อนำไปช่วยเหลือบรรเทาความเดือดร้อนในเบื้องต้น และในกรณีที่เกษตรกรทำประกันภัยพืชผล
ธ.ก.ส.จะเร่งประสานงานให้มีการจ่ายเงินชดเชยแก่เกษตรกรโดยเร็วต่อไป

 \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*